
asupra propunerii legislative privind protecţia socială a persoanelor disponibilizate care înfiinţează şi dezvoltă pe cont propriu sau în asociere afaceri în domeniul agricol


În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind protecţia socială a persoanelor disponibilizate care înfiinţează şi dezvoltă pe cont propriu sau în asociere afaceri în domeniul agricol, trimisă cu adresa nr.456 din 16 decembrie 2002.


La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social, punctul de vedere al Guvernului, precum şi avizele de la următoarele comisii:

1. Comisia pentru agricultură, silvicultură, industrie alimentară şi servicii specifice

2. Comisia pentru buget, finanţe şi bănci.

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor ordinare, conform prevederilor constituţionale.

Propunerea legislativă are ca obiect de reglementare acordarea unor măsuri de protecţie socială, constând în plăţi compensatorii într-o singură tranşă şi unele facilităţi, în scopul înfiinţării şi dezvoltării de afaceri în domeniul agricol, pe cont propriu sau în asociere, în cazul persoanelor încadrate cu contract de muncă pe durată nedeterminată, care au fost disponibilizate ca urmare a concedierilor efectuate în procesele de restructurare sau de închidere operaţională parţială sau totală a activităţii.

Comisia propune Plenului respingerea propunerii legislative din următoarele considerente:

1. Potrivit Legii nr.76/2002 privind sistemul asigurărilor pentru şomaj şi stimularea ocupării forţei de muncă, sunt instituite o serie de măsuri active pentru combaterea şomajului. Între acestea putem menţiona serviciile de consultanţă pentru demararea unei activităţi independente sau iniţierea unei afaceri.

2. Ordonanţa Guvernului nr.40/2000 privind acreditarea agenţiilor de credit în vederea administrării fondurilor pentru acordarea de microcredite, aprobată prin Legea nr.376/2002, cuprinde criteriile privind acordarea de credite, stabilind posibilii beneficiari, precum şi condiţiile în care acestea se acordă.

3. Plata plăţilor compensatorii se execută numai în temeiul O.U.G. nr.98/1999 privind protecţia socială a persoanelor ale căror contracte individuale de muncă vor fi desfăcute ca urmare a concedierilor colective, aprobată cu modificări şi completări prin Legea nr.312/2001, precum şi prin legi speciale.

4. Se încalcă dispoziţii ale Codului muncii.

5. Există o serie de acte normative în domeniul agricol care asigură sprijin celor interesaţi: H.G. nr. nr.755/2002 privind cumpărarea de seminţe cu reducerea preţului de achiziţie, Legea zootehniei nr.72/2002.


La dezbaterea acestei propuneri legislative au participat ca invitaţi din partea Ministerul Muncii şi Solidarităţii Sociale d-nele Georgeta Gheorghe – director şi Cristina Stroe – expert.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din 5 februarie 2003, Comisia propune respingerea acesteia cu 8 voturi pentru, 4 voturi împotrivă şi o abţinere.

